Komisjoni määrus (EÜ) nr 472/2002,

12. märts 2002,

millega muudetakse määrust (EÜ) nr 466/2001, millega sätestatakse teatavate saasteainete piirnormid toiduainetes

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, [1] eriti selle artikli 2 lõiget 3,

olles konsulteerinud toidu teaduskomiteega

ning arvestades järgmist:

(1) Määrusega (EMÜ) nr 315/93 nähakse ette, et rahva tervise kaitsmiseks tuleb sätestada teatavate saasteainete piirnormid toiduainetes.

(2) Komisjoni määruses (EÜ) nr 466/2001, [2] viimati muudetud määrusega (EÜ) nr 257/2002, [3] on kehtestatud teatavate saasteainete piirnormid toiduainetes, mida rakendatakse alates 5. aprillist 2002.

(3) Mõned liikmesriigid on vastu võtnud või kavatsevad vastu võtta aflatoksiinide piirnormid vürtsides ja okratoksiin A piirnormid teatavates toiduainetes. Liikmesriikidevahelist ebavõrdsust ja sellest tulenevat konkurentsi moonutamise ohtu silmas pidades on vaja ühenduse meetmetega tagada turu ühtsus, järgides proportsionaalsuse põhimõtet.

(4) Aflatoksiinid, eeskätt aflatoksiin B1, on genotoksilised kantserogeensed ained. Selliste ainete puhul ei ole piirtaset, millest allpool ei ilmneks kahjustavat toimet, sellepärast ei saa ka kehtestada nende lubatavat ööpäevast organismi sattumise määra. Praegused teaduse ja tehnika edusammud ning tootmis- ja hoiustamisviiside parandamine ei võimalda asjakohaste hallitusseente arenemist vältida ega aflatoksiine vürtsidest täielikult kõrvaldada. Seetõttu tuleks kehtestada võimalikult väikesed mõistlikud piirnormid.

(5) Pärast aflatoksiinide piirnormide kehtestamist muudes toiduainetes on saanud teatavaks tulemused seoses kooskõlastatud kontrollprogrammidega, mida liikmesriigid on ellu viinud vastavalt komisjoni 8. jaanuari 1997. aasta soovitusele 97/77/EÜ, mis käsitleb toiduainete 1997. aasta ametliku kontrollimise kooskõlastatud prog-rammi. [4] Need tulemused näitavad, et mõnede vürtsitaimede liikide puhul on aflatoksiinide sisalduse tase kõrge. Seega on vaja kehtestada sisalduse piirmäärad vürtsitaimede liikidele, mida kasutatakse suurtes kogustes ja mis on sageli saastunud.

(6) Piirnormid tuleks uuesti läbi vaadata ja vajaduse korral neid vähendada enne 31. detsembrit 2003, võttes arvesse võimalusi vürtside aflatoksiinidega saastumise vähendamiseks kasvatamise, saagi koristus- ja säilitamismeetodite parandamise ning teaduse ja tehnika edusammude ärakasutamise abil.

(7) Okratoksiin A on mitmete seente (Penicillium'i ja Aspergillus'e liigid) poolt toodetav mükotoksiin. Ta esineb looduslikku päritolu lisandina kogu maailmas mitmesugustes taimekasvatussaadustes nagu teravili, kohvioad, kakaooad ja kuivatatud puuviljad. Seda on määratud sellistes toodetes nagu teraviljasaadused, kohv, vein, õlu, vürtsid ja viinamarjamahl ning ka loomset päritolu toodetes, nimelt seaneerudes. Okratoksiin A esinemissageduse ja taseme uuringud toidus ja inimese vereproovides näitavad, et toiduained on sageli temaga saastunud.

(8) Okratoksiin A on kantserogeenne, nefrotoksiline, teratogeenne, immunotoksiline ja võimaliku neurotoksilise toimega mükotoksiin. Seda on seostatud inimese nefropaatiaga. Okratoksiin A poolväärtusaeg inimese organismis võib olla pikk.

(9) Oma 17. septembri 1998. aasta okratoksiini A käsitlevas arvamuses võttis toidu teaduskomitee arvesse, et oleks arukas nii palju kui võimalik vähendada kokkupuutumist okratoksiiniga A, seejuures tagades, et kokkupuute määrad oleksid muude organite poolt kindlaksmääratud lubatava ööpäevase organismi sattumise määra (1,2-14 nanogrammi ühe kehamassi kilogrammi kohta ööpäevas) alampiiri lähedal, nimelt alla 5 nanogrammi ühe kehamassi kilogrammi kohta ööpäevas.

(10) Nüüdisaja teaduse ja tehnika taseme puhul ning vaatamata tootmise ja säilitamise meetodite täiustamisele ei ole võimalik kõnesolevate hallitusseente arenemist täielikult vältida. Järelikult ei saa okratoksiini A toiduainetest täielikult kõrvaldada. Seetõttu tuleks kehtestada võimalikult väikesed mõistlikud piirnormid.

(11) Okratoksiin A satub toiduga organismi peamiselt teraviljade ja teraviljasaaduste kaudu. Saastumise vältimisel nii palju kui võimalik ja tarbija kaitsmisel on kõige tähtsam ennetus. Lisaks on vaja teraviljade ja teraviljasaaduste puhul kehtestada piirnormid võimalikul mõistlikul tasemel selle tingimusega, et kõigil tootmise ja turustamise etappidel rakendataks ennetusmeetmeid.

(12) Rosinates (korint, harilikud rosinad, sultanirosinad) on avastatud kõrge saastumise tase. Rosinad on oluline okratoksiini A toiduga organismi sattumise allikas neid rohkesti tarbivate inimeste, eriti laste puhul. Sellepärast on vaja käes-oleval ajal kehtestada piirnorm tehniliselt saavutataval tasemel, kuid edaspidi tuleb tingimata saastumise vähendamiseks meetodeid parandada.

(13) Okratoksiini A on leitud ka kohvis, veinis, õlles, viinamarjamahlas, kakaos ja vürtsides. Liikmesriigid ja huvitatud osapooled (nagu kutseorganisatsioonid) peaksid tegema uuringuid mitmesuguste okratoksiini A moodustumist mõjutavate tegurite määramiseks ja selleks, et kindlaks teha ennetusmeetmed, mida on vaja võtta okratoksiini A sisalduse vähendamiseks nendes toiduainetes. Nende toodete puhul tuleb teha kõik uurimistööga ja ennetamisega seotud jõupingutused selleks, et kuni "võimalikult väikeste mõistlike" piirnormide kehtestamiseni (ALARA põhimõte) vähendada okratoksiini A sisaldust nii palju kui võimalik. Kui ei tehta jõupingutusi okratoksiini A sisalduse vähendamiseks teatavates toodetes, tuleb rahva tervise kaitsmiseks kehtestada nendele toodetele piirnormid, ilma et oleks võimalik hinnata tehnoloogilist teostatavust.

(14) Seetõttu tuleks määrust (EÜ) nr 466/2001 vastavalt muuta.

(15) Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 466/2001 muudetakse järgmiselt.

1. Artikli 4 lõiget 2 muudetakse järgmiselt:

a) esimene lause asendatakse järgmisega:"I lisa punktides 2.1 ja 2.2 nimetatud toodetes olevate aflatoksiinide ja okratoksiiniga A seoses on keelatud:";

b) punktis b asendatakse tekst "ja 2.1.3" tekstiga ", 2.1.3, 2.1.4, 2.2.1 ja 2.2.2".

2. Artiklisse 5 lisatakse lõige 2a:

"2a. Komisjon vaatab uuesti läbi I lisa punktis 2.1.4 kehtestatud aflatoksiini piirnormid 31. detsembriks 2003 ja vajaduse korral vähendab neid, võttes arvesse teaduse ja tehnika arengut.

Seoses okratoksiini A piirnormidega rosinates vaatab komisjon uuesti läbi I lisa 2. jao punktide 2.2.2 ja 2.2.3 sätted 31. detsembriks 2003, selleks et seal ette näha okratoksiini A piirnormid röstimata ja röstitud kohvis ning kohvitoodetes, veinis, õlles, viinamarjamahlas, kakaos ja kakaotoodetes ning vürtsides, võttes arvesse tehtud uuringuid ja nendes toodetes okratoksiini A sisalduse vähendamiseks võetud ennetusmeetmeid.

Liikmesriigid ja huvitatud osapooled edastavad sel eesmärgil igal aastal komisjonile tehtud uuringute tulemused ja teabe okratoksiiniga A saastumise vältimiseks võetud ennetusmeetmetega seotud edusammude kohta."

3. I lisa muudetakse käes-oleva määruse lisas sätestatu kohaselt.

Artikkel 2

Käesolev määrus jõustub kümnendal päeval pärast selle avaldamist Euroopa Ühenduste Teatajas.

Määrust kohaldatakse alates 5. aprillist 2002.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 12. märts 2002

Komisjoni nimel

komisjoni liige

David Byrne

[1] EÜT L 37, 13.2.1993, lk 1.

[2] EÜT L 77, 16.3.2001, lk 1.

[3] EÜT L 41, 13.2.2002, lk 12.

[4] EÜT L 22, 24.1.1997, lk 27.

--------------------------------------------------

LISA

Määruse (EÜ) nr 466/2001 I lisa 2. Jakku (Mükotoksiinid)lisatakse järgmine täiendus :

"Toode | Piirnorm (μg/kg) | Proovivõtumeetod | Analüüsimeetodite tulemuslikkuse kriteeriumid |

B1 | B1 + B2 + G1 + G2 | M1 |

2.1.4. Järgmised vürtsitaimede liigid: Capsicum'i liigid (nende kuivatatud viljad, terved või jahvatatud, kaasa arvatud tšillipipar, tšillipiprapulber, cayenne — pipar ja paprika)Piper'i liigid (nende viljad, kaasa arvatud valge ja must pipar)Myristica fragrans (muskaatpähklipuu)Zingiber officinale (harilik ingver)Curcuma longa (kollajuur) | 5 | 10 | — | Direktiiv 98/53/EÜ | Direktiiv 98/53/EÜ |

- Capsicum'i liigid (nende kuivatatud viljad, terved või jahvatatud, kaasa arvatud tšillipipar, tšillipiprapulber, cayenne — pipar ja paprika)

- Piper'i liigid (nende viljad, kaasa arvatud valge ja must pipar)

- Myristica fragrans (muskaatpähklipuu)

- Zingiber officinale (harilik ingver)

- Curcuma longa (kollajuur)

| 5 | 10 | — | Direktiiv 98/53/EÜ | Direktiiv 98/53/EÜ" |

"Toode | Piirnorm (μg/kg või ppb) | Proovivõtumeetod | Standardanalüüsimeetod |

2.2.OKRATOKSIIN A

2.2.1.Teraviljad (kaasa arvatud riis ja tatar) ning nendest saadud teraviljatooted

2.2.1.1.Töötlemata teraviljade terad (kaasa arvatud töötlemata riis ja tatar) | 5 | Komisjoni direktiiv 2002/26/EÜ | Direktiiv 2002/26/EÜ |

2.2.1.2.Kõik teraviljasaadused (kaasa arvatud inimtoiduna otsetarbimiseks mõeldud töödeldud teraviljasaadused ja teraviljade terad) | 3 | Direktiiv 2002/26/EÜ | Direktiiv 2002/26/EÜ |

2.2.2.Rosinad (korint, harilikud rosinad ja sultanirosinad) | 10 | Direktiiv 2002/26/EÜ | Direktiiv 2002/26/EÜ |

2.2.3.Röstimata ja röstitud kohv ja kohvitooted, vein, õlu, viinamarjamahl, kakao ja kakaotooted ning vürtsid | —" | | |

--------------------------------------------------